Pablo Sarabia u Aymeric Laporte dubjużi għal kontra l-Italja Pablo Sarabia huwa improbabbli ħafna li jilgħab kontra l-Italja fis-semi-finali tal- Euro 2020, filwaqt li Aymeric Laporte huwa wkoll dubjuż għal Spanja. L-Ispanjoli ġew sfurzati jilagħbu l-ħin barrani u anke jmorru għall-penalties qabel ma għelbu lill-Iżvizzera fil-kwarti tal-finali. Sarabia ġie mibdul fil-mistrieħ u hemm rapporti li ġie djanjostikat b'mikro-leżjoni fl-adduttur. Jekk dan jiġi kkonfermat, huwa diffiċli ħafna li jirkupra fil-ħin għall-partita tat-Tlieta. Din hija daqqa ta' ħarta għal Luis Enrique, minħabba li l-winger ta' 29 sena ta 'PSG skorja żewġ goals fl-EURO 2020, kontra s-Slovakkja u l-Kroazja, kif ukoll ipprovda żewġ assists. L-iskwadra ta' Spanja reġgħet lura għat-taħriġ fis-Ciudad de Futbol illum u l-uniku player ieħor li tilef dan it-taħriġ kien Laporte, li ħadem għalih waħdu fil-gym. Allegatament dan huwa minħabba għeja, peress li huwa l-uniku player li lagħab kull minuta tal-Euro 2020 ta' Spanja, li fl-aħħar żewġ logħbiet tagħhom kellhom imorru għall-ħin barrani.